

**Ny organisering av DNT Vestfold – felles administrasjon.**

**Høringsnotat**

Godt nytt år i friluftslivets tegn!

Takk til alle dere frivillige som har gjort en kjempeinnsats for å glede andre, og til alle dere som har deltatt på våre arrangementer.

Vi er inne i en tid hvor det skjer raske endringer. Det gjør det også i DNT. Det er stadig nye krav som skal innfris for tilrettelegging av et godt friluftstilbud. I vår administrasjon har Kirsten og Thore gjort en stor jobb, samtidig som oppgavene har blitt stadig flere. Det er ikke lenger mulig å klare å levere på alt med de ressursene vi har.

Skal vi klare å innfri ambisjonene om økt aktivitet og flere arrangement for flere grupper, må vi finne nye måter å løse oppgavene på. Det betyr at vi må sikre oss flere ressurser og kompetanse på flere felt.

Her er det to retninger som peker seg ut:

-          Søke samarbeid med andre gjennom ny organisering av ett DNT i Vestfold

-          Bygge en sterkere lokal organisasjon med 2-3 nye ansatte

Dette er retningsvalg vi nå står ovenfor og hvor dere som medlemmer skal være med å bestemme. Organisasjon og organisering kan være både komplekst og vanskelig å ta stilling til, men det er helt nødvendig for at vi skal ha en solid grunnmur å bygge vår aktivitet videre på.

Det har vært et pågående arbeid over snart to år for å se på en styrket organisering av DNT i Vestfold. Målet er mer aktivitet, bedre støtte til de frivillige, bredere kompetanse på flere felt, større erfaringsutveksling mellom frivillige på tvers av kommunegrenser og mindre administrative oppgaver lokalt. Da vil vi utnytte ansattressursene bedre, redusere sårbarhet og skape en mer profesjonell organisasjon som kan levere på forventningene og bestillingene fra DNT sentralt, samtidig som vi kan dra større fordeler av ressursene på tvers i Vestfold. De ansatte i skal følge opp frivillige tett og legge til rette for at det fortsatt skal være en god opplevelse å være frivillig i DNT i Vestfold.

**Styrets forslag**

Styret i DNT Sandefjord ser at endring er nødvendig for å få til en fremtidsrettet organisasjon. Belastningen på administrasjonen er i dag for stor, og det administrative apparatet må styrkes. Styret i DNT Sandefjord har større tro på at vi klarer å få til nødvendig endring på sikt i samarbeid med andre, enn å stå alene. Styret anbefaler derfor at DNT Sandefjord går inn som en del av DNT Vestfold. Vi ser flere fordeler ved denne løsningen

* Styret i DNT Sandefjord kan ha **fullt fokus på foreningens aktivitet**. Styret slipper arbeidsgiveransvar og de administrative oppgavene knyttet til ansvaret
* DNT Sandefjord vil ved å bli en del av DNT Vestfold få flere administrative ressurser og bredere kompetanse å spille på i arbeidet med å øke aktiviteten og antall frivillige
* Frivillige i DNT Sandefjord får minst like god oppfølging som nå med flere dedikerte administrative ressurser å spille på
* De frivillige vil få vesentlig bedre kvalitet på oppfølgingen med flere ressurser som er dedikert til spesifikke områder som aktivitet for barn og unge, frivilligsystem, vedlikeholdssystem for hyttedrift, HMS, kommunikasjon og markedsføring ++
* DNT Sandefjord vil fortsatt ha solid økonomi. DNT Sandefjord vil i ny modell bli belastet med et innskudd for etablering av DNT Vestfold på kr. 280.000,- i 2026, deretter en andel av medlemskontingent på ca. 80% årlig for betaling av administrative kostnader. I sum er dette under dagens nivå til lønns- og driftskostnader for DNT Sandefjord
* Dagens ansatte i DNT Sandefjord blir del av et større arbeidsmiljø som ansatte i DNT Vestfold, noe som reduserer sårbarheten
* **DNT Sandefjord beholder sitt navn, sitt organisasjonsnummer, sine verdier, har eget styre som kan ha fullt fokus på aktivitet i foreningen**
* DNT Sandefjord vil som lokallag i DNT Vestfold fortsatt kunne søke om tilskudd fra kommunen og fortsette det gode samarbeidet om utvikling av tilbudene lokalt
* Medlemstallet i DNT Sandefjord går ikke ned
* Når det gjelder muligheter og gevinster ved DNT Vestfold, se side 9 i høringsutkastet

Hvis DNT Vestfold blir en realitet uten DNT Sandefjord, så kan vi **ikke** dra nytte av de ressursene som er i DNT Vestfold og må løse alle oppgaver selv. For å kunne løse oppgavene i foreningen må vi da på sikt øke lønnsbudsjettet betydelig for å kunne styrke aktivitet og samtidig innfri pålagte krav. Velger vi en slik retning vil styret fortsatt ha arbeidsgiveransvar og ansvar for administrativ oppfølging i tillegg til å skulle levere på økt aktivitet. Vi vurderer behov for ytterligere 2-3 ansatte og minimum økning av lønnsbudsjett på kr. 1.5 millioner pr år. for at DNT Sandefjord alene skal kunne levere på samme nivå som vi vil kunne gjøre som en del av DNT Vestfold.

Uavhengig av hvilken retning DNT Sandefjord går så vil det kreve omstilling og endring.

Vedlagt høringsnotatet er "Omorganisering av DNT i Vestfold – høringsutkast". Ytterligere underlagsdokumentasjon legges på hjemmesiden;

* DNT Vestfold prognose
* DNT Vestfold prognose forklaring
* Vedtekter DNT Vestfold UTKAST
* Vedtekter lokallag UTKAST
* Samarbeidsavtale DNT Vestfold og lokallag UTKAST
* Organisering av DNT Vestfold skisse

**Hva det skal svares på.**

Gjennom den informasjonen som er gitt muntlig og med dette notatet, ber styret i DNT Sandefjord om kommentarer og innspill til det foreløpige forslaget, slik det presenteres i «Omorganisering av DNT i Vestfold - høringsutkast». Gjennom høringssvar vil det dermed være mulig å påvirke det endelige forslaget i prosjektet.

**Framdrift**

Alle komiteledere i DNT Sandefjord er invitert til et møte 13.1 hvor styret er tilgjengelig for å svare på spørsmål. Har du innspill eller spørsmål, så ta det gjerne med din komiteleder. **Høringsfristen er satt til 21. januar**. Det blir medlemsmøte i begynnelsen av februar slik at alle skal få mulighet til å sette seg inn i saken før årsmøtet.

Det er årsmøtet som avgjør om DNT Sandefjord blir en del av DNT Vestfold eller ikke. DNT Sandefjord har årsmøte 26. mars.

**Innspill sendes på e-post til** **kirsten.hegge@dnt.no** **eller** **hilde.bostrom@dnt.no** **innen 21. januar.**

**Forslag til punkter i et høringssvar.**

Dere står selvsagt fritt til å kommentere alle sider av saken. Det kan svares enkelt med JA eller NEI til det vedlagte, eller med konkrete innspill og tilbakemeldinger.

Ved tilbakemeldinger ønsker vi synspunkter på både styrker og svakheter i det som til nå foreligger, i tillegg til å markere hva som kan/må forbedres/tas med for å skape et godt beslutningsgrunnlag når **saken behandles på årsmøtet 26.mars.**

* Har dere innspill til teksten eller innholdet?
* Er noe uklart? Har dere konkrete spørsmål til noe av innholdet?
* Er det punkter som ikke er berørt som må inn for å skape en forståelse av helheten? Vær gjerne konkret.

Lykke til med arbeidet!

Beste hilsen, på vegne av styret

Hilde Bostrøm

Styreleder

 

Besøksadresse: Matrosgata 6 - 3210 Sandefjord - Postboks 349 - 3201 Sandefjord

mob 984 68 643  [www.sotf.no](http://www.sotf.no/)  -  Sandefjord@dnt.no

hilde.bostrom@dnt.no